હ્રષિકેશ તેને જોઈ રહ્યા, એ દુબળા પાતળા યુવકને જેના ચહેરા પરથી લાગે કે એનામાં ઘણી વેદના છુપાયેલી છે. એનો અવાજ પણ ભારી હતો, જાણે નાભિથી નીકળીને આવતો હોય એવો ઉંડો – ત્યારે તેમને થયું કે ‘આનંદ’ની ડોક્ટર વાળી ભૂમિકા માટે તે યોગ્ય છે. એ વાર્તા રાજકપૂર અને તેમના સંબંધો પર આધારિત હતી. રાજકપૂર કાર્ડિયાક ન્યૂરોસિસથી ખૂબ બીમાર પડી ગયેલા ત્યારે આ વાર્તાનું બીજ જનમ્યું. રાજેશ ખન્નાની ભૂમિકા પહેલા કિશોરકુમાર કરવાના હતા, એ પછી શશિ કપૂર, પણ વાત ન બની. રાજેશ ખન્નાએ સામેથી આ ભૂમિકા માંગી હતી. જો કે અમિતાભને હૃષિકેશ મુખર્જીએ તરત પસંદ નહોતા કરી લીધા, તેમની ‘સાત હિન્દુસ્તાની’ જોયેલી, અને ઓમપ્રકાશે પણ તેમના વખાણ કર્યા. ‘આનંદ’ પહેલા પહેલા જ્યોતિ સ્વરૂપની ‘પરવાના’માં પણ અમિતાભ કામ કરતા હતા. એ જ અરસામાં રવિ નગાઈચની ‘પ્યાર કી કહાની’માં પણ તેમણે કામ શરૂ કર્યું. ‘આનંદ’ના શૂટીંગમાં પહેલી વખત રાજેશ ખન્ના સાથે તેમની મુલાકાત થઈ.